钦定古今图书集成/明伦汇编/官常典/第467卷 > 裴叔业
## 钦定古今图书集成/明伦汇编/官常典/第467卷 > 裴叔业

按《南齐书》本传，“叔业，河东闻喜人，晋冀州刺史徽后也。徽子游击将军黎遇，中朝乱，子孙没凉州，仕于张
氏。黎元孙先福，义熙末还南，至荥阳太守。叔业父祖
晚渡，少便弓马，有武干。宋元徽末，累官为羽林监，太
祖骠骑行参军。建元元年，除屯骑校尉。魏侵司、豫二
州，以叔业为军主，征讨，本官如故。上初即位，群下各”
献谠言。二年，叔业上疏曰：“成都沃壤，四塞为固，古称
一人守隘，万夫沬趄。雍、齐乱于汉世，谯、李寇于晋代，
成败之迹，事载前史。顷世以来，绥驭乖术。地惟形势，
居之者异姓；国实武用，镇之者无兵。致寇掠充斥，赋
税不断。宜遣帝子之尊，临抚巴、蜀，总益、梁、南秦为三
州刺史，率文武万人，先启岷、汉，分遣郡戍，皆配精力，
搜荡山源，紏虔奸蠹，威令既行，民夷必服。”除宁朔将
军，军主如故。永明四年，累至右军将军、东中郎谘议
参军。高宗为豫州，叔业为右军司马，加建威将军，军
主，领陈留太守。七年，为王敬则征西司马，将军、军主
如故。随府转骠骑，在寿春为佐数年。九年，为宁蛮长
史、广平太守。雍州刺史王奂事难，叔业率部曲于城
内起义，上以其有干用，仍留为晋安王征北谘议，领
中兵、扶风太守。迁晋熙王冠军司马。延兴元年，加宁
朔将军，司马如故。叔业早与高宗接事，高宗辅政，厚
任叔业，以为心腹，使领军掩袭诸蕃镇，叔业尽心用
命。建武二年，魏围徐州，叔业以军主隶右卫将军萧
坦之救援。叔业攻魏淮栅外二城，克之，贼众赴水死
甚众。除黄门侍郎。上以叔业有勋诚，封武昌县伯，五
百户，仍为持节、督徐州军事、冠军将军、徐州刺史。四
年，魏主寇沔北，上令叔业援雍州。叔业启：“北人不乐
远行，唯乐侵伐魏界，则雍、司之贼，自然分张，无劳动
民向远也。”上从之。叔业率军攻虹城，获男女四千馀
人。徙督豫州、辅国将军、豫州刺史，持节如故。永泰元
年，叔业领东海太守孙令终、新昌太守刘思效、马头
太守李僧护等五万人，围涡阳。魏南兖州所镇，去彭
城百二十里，伪兖州刺史孟表固守拒战，叔业攻围
之，积所斩级高五丈，以示城内。又遣军主萧璝、成宝
真分攻龙亢戍，即魏马头郡也。魏闭城自守。伪徐州
刺史广陵王率二万人骑五千匹至龙亢。璝等拒战，
不敌，叔业三万馀人助之，数道攻魏。魏新至营未立，
于是大败，广陵王与数十骑走，官军追获其节。魏又
遣伪将刘藻、高忽继至，叔业率军迎击，破之，再战，斩
首万级，获生口三千人，器仗驴马绢布千万计。魏主
闻广陵王败，遣伪都督王肃、大将军杨大眼步骑十
馀万救涡阳。叔业见兵盛，夜委军遁走。明日官军奔
溃，魏追之，伤杀不可胜数，日暮乃止。叔业还保涡口，
上遣使慰劳。高宗崩，叔业还镇。少主即位，诛大臣，京
师屡有变发，叔业登寿春城，北望淝水，谓部下曰：“卿
等欲富贵乎？我言富贵亦可办耳。”永元元年，徙督南
兖兖徐青冀五州军事、南兖州刺史，将军、持节如故。
叔业见时方乱，不乐居近蕃。朝廷疑其欲反，叔业亦
遣使参察京师消息，于是异论转盛。叔业兄子植、飏，
并为直阁殿内驱使，虑祸至，弃母奔寿阳，说叔业以
朝廷必见掩袭。徐世𢷋等虑叔业外叛，遣其宗人中
书舍人裴长穆宣旨许停本任。叔业犹不自安，而植
等说之不已，叔业忧惧，问计于梁王。梁王令遣家还
都，自然无患。叔业乃遣子芬之等还质京师。明年，进
号“冠军将军”，传叔业反者不已。芬之愈惧，复奔寿春。
于是发诏讨叔业，遣护军将军崔慧景、征卤将军、豫
州刺史萧懿督水陆众军西讨，顿军小岘。叔业病困，
植请救于魏，送芬之为质。叔业寻卒，魏遣大将军李
丑、杨大眼二千馀骑入寿春。初，魏主元宏建武二年
至寿春，其下劝攻城，宏曰：“不须攻，后当降也。”植等皆
还洛阳。